Ελληνο-κινέζικα φλωμάρια, με λαχανικα, γαρίδες και σόγια
Εδώ η σεφ αντικαθιστά τα νουντλς με φλωμάρια σε μια ασιατική, κατά τα άλλα, συνταγή, και το αποτέλεσμα είναι πεντανόστιμο.
350 γρ. φλωμάρια ή άλλα παρόμοιου σχήματος ζυμαρικά (π.χ. ταλιατέλες), 1 μικρό κρεμμύδι, σε λεπτές φέτες, 1 πιπεριά Φλωρίνης, σε λεπτές λωρίδες, 100 γρ. κινέζικο λάχανο, ψιλοκομμένο, 5-6 σπαράγγια, ψιλοκομμένα, 1 κιλό μέτριες γαρίδες, αποφλοιωμένες και καθαρισμένες από κελύφη, ουρές και κεφάλια, 1 κουτ. σούπας ελαιόλαδο, 1 σκελίδα σκόρδο, ψιλοκομμένη, 1 κουτ. σούπας φρέσκο τζίντζερ, ψιλοκομμένο, 2 κουτ. γλυκού σάλτσα στρειδιών (oyster sauce - σε μεγάλα σούπερ μάρκετ, στα ράφια με τα έθνικ προϊόντα), 2 κουτ. σούπας μέλι, 3 κουτ. σούπας σάκε (σε μεγάλα σούπερ μάρκετ, κάβες και καταστήματα με ασιατικά τρόφιμα) ή λευκό γλυκό κρασί , 120 ml σάλτσα σόγιας, 50 ml νερό από το βράσιμο των ζυμαρικών , ξύσμα και χυμός από 1/2 λεμόνι, 2 κουτ. σούπας γλυκιά σάλτσα τσίλι (sweet chilli sauce, σε μεγάλα σούπερ μάρκετ), 1 φρέσκο κρεμμυδάκι, σε λεπτές φέτες, 1-2 κουτ. σούπας σουσάμι, καβουρδισμένο για 3-4 λεπτά σε αντικολλητικό τηγάνι χωρίς λιπαρή ουσία, 3-4 κουτ. σούπας φρέσκος δυόσμος, ψιλοκομμένος
Για τα ελληνο-κινέζικα φλωμάρια, με λαχανικα, γαρίδες και σόγια, σε μια κατσαρόλα με ελαφρώς αλατισμένο νερό που κοχλάζει ρίχνουμε τα ζυμαρικά και τα βράζουμε για 2-3 λεπτά λιγότερο από όσο αναφέρεται στις οδηγίες της συσκευασίας. Στραγγίζουμε κρατώντας 50 ml νερό για τη σάλτσα. Ανακατεύουμε το νερό με όλα τα υπόλοιπα υλικά για τη σάλτσα και κρατάμε στην άκρη για αργότερα.Σε μια ρηχή και φαρδιά κατσαρόλα ή σε ένα μεγάλο γουόκ ζεσταίνουμε το ελαιόλαδο σε δυνατή φωτιά και σοτάρουμε το κρεμμύδι και την πιπεριά για 3-4 λεπτά ή μέχρι να μαλακώσουν. Προσθέτουμε το λάχανο και τα σπαράγγια και σοτάρουμε για περίπου 3-4 λεπτά, μέχρι να μαλακώσουν, αλλά να μείνουν τραγανά. Προσθέτουμε τις γαρίδες και μαγειρεύουμε για 1 λεπτό, ίσα ίσα να αλλάξουν χρώμα. Προσθέτουμε τα μαγειρεμένα ζυμαρικά, περιχύνουμε με τη σάλτσα και ανακατεύουμε καλά. Αφήνουμε το όλον να πάρει μία βράση και σερβίρουμε πασπαλίζοντας με το φρέσκο κρεμμυδάκι, το σουσάμι και τον δυόσμο.
Γαρίδες,Ζυμαρικά,Λαχανικά